b'\n_START_ARTICLE_\nFloorball\n_START_PARAGRAPH_\nFloorball je \xc5\xa1portna razli\xc4\x8dica dvoranskega hokeja, pri katerem v prvi vrsti velja omeniti, da je, za razliko od hokeja na ledu, nenasilen \xc5\xa1port, pri katerem je pretirana grobost (udarci s palico, nalet na telo in podobno) strogo kaznovana.\n_START_SECTION_\nOprema in pravila\n_START_PARAGRAPH_\nIgralci tako ne potrebujejo nobene posebne opreme, dovolj so majica, kratke hla\xc4\x8de in dobra \xc5\xa1portna obutev (najprimernej\xc5\xa1a je seveda \xc5\xa1portna obutev za dvoranske \xc5\xa1porte). Igralec igra s posebno palico dol\xc5\xbeine do 120 centimetrov, ki ima posebno oblikovan plasti\xc4\x8den lopar\xc4\x8dek. Mo\xc5\xa1tvo sku\xc5\xa1a v nasprotnikova vrata potisni 23-gramsko plasti\xc4\x8dno votlo \xc5\xbeogico s 26 luknjami, premera 72 milimetrov in je po velikosti malce ve\xc4\x8dja kot \xc5\xbeogica za tenis. Vratar je seveda temu ustrezno bolje zavarovan, saj igra brez palice, zato sku\xc5\xa1a vrata zavarovati s telesom, nogami ali rokami. Vratar ima glavo za\xc5\xa1\xc4\x8diteno z vratarsko \xc4\x8delado s kovinsko mre\xc5\xbeo pred obrazom, oble\xc4\x8den pa je v posebno podlo\xc5\xbeeno obleko (hla\xc4\x8de, srajca z dolgimi rokavi, ...), sprednji del telesa mu \xc5\xa1\xc4\x8diti \xc5\xa1e poseben podlo\xc5\xbeen brezrokavnik, na kolenih in komolcih ima dodatno za\xc5\xa1\xc4\x8dito, nekateri vratarji pa uporabljajo tudi rokavice. _NEWLINE_Tako igralci kot vratar, ki po navadi odigra celotno tekmo brez menjave, morajo biti ustrezno telesno pripravljeni, saj je floorball zelo dinami\xc4\x8den in hiter \xc5\xa1port, ki zahteva tudi odli\xc4\x8dno tehniko obvladovanja \xc5\xbeogice s palico. Vratar pa mora imeti razvite reflekse in mora biti zelo dobro razgiban, saj lahko veliko \xc5\xbeogic ustavi z nogami in tudi glavo. Tekma traja 3 x 20 minut, igri\xc5\xa1\xc4\x8de je veliko kot pri rokometu (40 x 20 metrov), rob igri\xc5\xa1\xc4\x8da pa je omejen s posebno 50 centimetrov visoko ogrado, pri kateri so elementi med seboj speti le z elastiko in ob trku vanjo \xc2\xbbpopustijo\xc2\xab\xc2\xa0in s tem prepre\xc4\x8dujejo mo\xc5\xbenost po\xc5\xa1kodb. _NEWLINE_Obmo\xc4\x8dje vrat meri 4 x 5 metrov, v njem lahko vratar \xc5\xbeogico ulovi z roko, vratarjev prostor pa 2,5 x 1 meter, v njem pa se lahko giblje le vratar. Vrata so velika 160 x 115 centimetrov, kota med vratnico in pre\xc4\x8dko sta zaokro\xc5\xbeena._NEWLINE_Pravico na igri\xc5\xa1\xc4\x8du delita dva sodnika, ki morata imeti licenco za sojenje, pridobita pa so jo na posebnem \xc5\xa1olanju, ki ga prireja Floorball zveza Slovenije. Sodnika morata budno paziti, kaj se dogaja na igri\xc5\xa1\xc4\x8du, udarci po palici, prerivanje, igra na telo in \xc5\xa1e mnogo drugih prekr\xc5\xa1kov lahko kaznujeta s prostim streloma ali dve ali ve\xc4\x8d minutno izklju\xc4\x8ditvijo igralca,\xc2\xa0\xc2\xbbbuli\xc2\xab\xc2\xa0(za\xc4\x8detni udarec) pa se izvaja brez sodnikovega meta, ampak se igralca postavita ob polo\xc5\xbeeno \xc5\xbeogico in na sodnikov pisk sku\xc5\xa1ata le-to podati nazaj svojemu mo\xc5\xa1tvu._NEWLINE_Strategija igre, postavitev igralcev, napad, obramba, podaje, vse skupaj je precej podobno hokeju na ledu, le da morajo igralci biti \xc5\xa1e bolj previdni zaradi okrogle \xc5\xbeogice, katero je v \xc5\xa1tevilnih primerih te\xc5\xbeko nadzorovati. Zaradi manj\xc5\xa1e te\xc5\xbee je pri udarcu potrebno sprostiti \xc5\xa1e ve\xc4\x8d energije, da lahko \xc5\xbeogica poleti dovolj hitro, a pri mo\xc4\x8dnih udarcih dobro izurjeni igralcev lahko dose\xc5\xbee hitrost do 180 km/h. Tako kot pri hokeju na ledu so dovoljene \xc2\xbblete\xc4\x8de\xc2\xab\xc2\xa0menjave igralcev. _NEWLINE_Zaradi pravil, ki prepre\xc4\x8dujejo grobost in enostavne opreme za igralce, je igra primerna za rekreacijo, saj je mo\xc5\xbeno igrati tudi na male gole v vsaki dvorani. V Skandinaviji, \xc4\x8ce\xc5\xa1ki, \xc5\xa0vici ali Baltiku floorball veliko igrajo tudi v osnovnih \xc5\xa1olah, sicer pa pri njih poznajo tudi profesionalne igralce. Kot vsak \xc5\xa1port zahteva tudi floorball nekaj previdnosti, kljub strogim pravilom proti grobosti lahko pride do manj\xc5\xa1ih po\xc5\xa1kodb zaradi udarca s palico, najpogostej\xc5\xa1i pa so zvini gle\xc5\xbenjev, za za\xc5\xa1\xc4\x8dito o\xc4\x8di lahko igralci uporabljajo posebna igralna o\xc4\x8dala, ki jih izdelujejo vsi ve\xc4\x8dji izdelovalci opreme._NEWLINE_Spremljajo\xc4\x8da industrija, ki proizvaja palice, \xc5\xbeogice, vratarjevo opremo in ostale potreb\xc5\xa1\xc4\x8dine, je zelo razvita, med najmo\xc4\x8dnej\xc5\xa1e proizvajalce pa sodijo Canadien, Exel, Jadberg, Salming, Unihoc in Zone.\n_START_SECTION_\nPalica\n_START_PARAGRAPH_\nPri palici je najpomembnej\xc5\xa1a dol\xc5\xbeina palice oz. ro\xc4\x8daja (najve\xc4\x8d 110 cm), kajti le-to v veliki meri vpliva na bolj\xc5\xa1o kontrolo \xc5\xbeogice pri igri. Pri tem je zelo pomembna tudi sam lopar\xc4\x8dek palice, ki je med igro polo\xc5\xbeena na tla. Lopar\xc4\x8dek pri palici lahko po potrebi zamenjamo, dovoljeno pa je tudi zmerno ukrivljanje (max. 3 cm). Druge prilagoditve palice niso dovoljene. Za za\xc4\x8detnike sta primernej\xc5\xa1a bolj elasti\xc4\x8dna palica ter lopar\xc4\x8dek, ki omogo\xc4\x8data bolj\xc5\xa1o kontrolo same \xc5\xbeogice.\n_START_SECTION_\n\xc5\xbdogica\n_START_PARAGRAPH_\nDovoljena te\xc5\xbea \xc5\xbeogice je 23 g., njen premer je 72 mm. Ima 26 lukenj, je votla, pri tem pa lahko dosega hitrost tudi do 180 km/h. Za igro se prete\xc5\xbeno uporablja \xc5\xbeogica bele barve. Pri svetli podlagi tal pa pravila dopu\xc5\xa1\xc4\x8dajo uporabo tudi \xc5\xbeogice drugih barv.\n_START_SECTION_\nFloorball zveza Slovenije\n_START_PARAGRAPH_\nFloorball zveza Slovenije (FZS) je bila ustanovljena leta 2000 (za\xc4\x8detki igre na na\xc5\xa1ih tleh segajo v leto 1991/92), ko v \xc5\xbdireh pri\xc4\x8dnejo s prvo rekreacijsko ligo. Floorball se je vzporedno s tem igral tudi v \xc5\xa0kofji Loki, tako da so danes centri tega \xc5\xa1porta v \xc5\xbdireh, \xc5\xa0kofji Loki, na Jesenicah, \xc5\xbdeleznikih, Borovnici, Ljubljani, Gorenji vasi in Hotavljah. Leta 2004 je Olimpijski komite Slovenije priznal FZS kot svojo \xc4\x8dlanico in sicer kot nacionalno pano\xc5\xbeno \xc5\xa1portno zvezo neolimpijskih \xc5\xa1portov. Mednarodna floorball zveza IFF pa si prizadeva, da bi floorball postal olimpijski \xc5\xa1port. V Sloveniji je zdaj \xc5\xbee preko 400 registriranih igralcev in igralk.\n_START_SECTION_\nZgodovina floorballa v Sloveniji\n_START_PARAGRAPH_\nFloorball se je za\xc4\x8del v Evropi razvijati v 60. letih prej\xc5\xa1njega stoletja na \xc5\xa0vedskem, igra pa izvira iz malce bolj \xc2\xbbgrobe\xc2\xab\xc2\xa0razli\xc4\x8dice, ki so jo igrali v ZDA in Kanadi. Floorball zveza \xc5\xa0vedske je bila kot prva v Evropi ustanovljena leta 1981, mednarodna zveza (International Floorball Federation) pa je bila ustanovljene leta 1986. \xc2\xbbNosilke\xc2\xab\xc2\xa0tega \xc5\xa1porta so dr\xc5\xbeave, kjer je hokej na ledu tudi zelo priljubljen \xc5\xa1port, torej \xc5\xa0vedska, Finska, \xc4\x8ce\xc5\xa1ka, Rusija, Norve\xc5\xa1ka, Danska, Latvija, \xc5\xa0vica, dr\xc5\xbeavna reprezentanca Slovenije pa igra v skupini B (drugi kakovostni skupini) v dru\xc5\xbebi Avstralije, Avstrije, Estonije, ZDA in ostalih. Zanimivo je, da je hokej na parketu zelo priljubljen \xc5\xa1port tudi v hokejsko bolj \xc2\xbbeksoti\xc4\x8dnih\xc2\xab\xc2\xa0de\xc5\xbeelah kot je na primer Singapur.\n_START_SECTION_\nCena opreme\n_START_PARAGRAPH_\nIgralci ne potrebujejo posebne opreme, le posebne palice, ki stanejo od 20 do 100 evrov ali ve\xc4\x8d, 23-gramska votla plasti\xc4\x8dna \xc5\xbeogica meri v premeru 72 milimetrov. Oprema vratarja je bolj zahtevna, saj ima zaradi varnosti posebne hla\xc4\x8de, podlo\xc5\xbeeno majico z dolgimi rokavi, za\xc5\xa1\xc4\x8dito za prsni ko\xc5\xa1, kolen\xc4\x8dnike ter vratarjevo masko, ki je v marsi\xc4\x8dem podobna vratarjevi maski za hokej na ledu. Vratarjeva oprema je seveda dra\xc5\xbeja (preko 300 evrov).\n_START_SECTION_\nMali, \xc5\xbeenski in mladinski floorball\n_START_PARAGRAPH_\nV Sloveniji se igra tudi mali floorball, pri katerem veljajo zelo podobna pravila, igra se na nekaj manj\xc5\xa1em igri\xc5\xa1\xc4\x8du (28 x 16 m), mo\xc5\xa1tvo sestavljajo trije igralci in vratar. Tekme trajajo 2x 20 minut. Poleg malega floorballa je pri nas tudi nekaj \xc5\xbeenskih ekip floorballa (v \xc5\xa0kofji Loki, na Jesenicah, Preserje, Hotavlje ...) ter ve\xc4\x8d ekip mladih igralcev do 19 oz. do 14 let, pri katerih igrajo zelo kakovosten floorball in so odli\xc4\x8dna baza igralcev za prihodnje generacije. V \xc5\xa0kofji Loki, Borovnici, Jesenicah, \xc5\xbdireh in Ljubljani pa so organizirana mo\xc4\x8dna rekreativna tekmovanja ter razli\xc4\x8dne ob\xc4\x8dinske lige. Na Hotavljah pa tudi rekreativna ob\xc4\x8dinska poletna floorball liga.\n_START_SECTION_\nSpecialna olimpijada (SO)\n_START_PARAGRAPH_\nPrvi uraden prikaz dvoranskega hokeja znotraj SO je bil leta 2013 na 10. zimskih_NEWLINE_svetovnih igra SO v Pjeong\xc4\x8dangu in Gangneungu, Ju\xc5\xbena Koreja kjer je sodelovalo 8_NEWLINE_ekip. Na podlagi te uspe\xc5\xa1ne predstavitve in ustanovitve ustreznih organov je izvr\xc5\xa1ni_NEWLINE_odbor SO, spomladi leta 2014, dvoranskemu hokeju dodeli status uradnega \xc5\xa1porta_NEWLINE_zimskih svetovnih iger. Na naslednjih zimskih svetovnih igrah leta 2017 v Gradcu in_NEWLINE_Schladmingu, Avstrija pri\xc4\x8dakujejo udele\xc5\xbebo \xc5\xbee preko 30-ih ekip.'